## Uredba o Uredu Vlade Republike Hrvatske za unutarnju reviziju

### NN 56/2009 (13.5.2009.), Uredba o Uredu Vlade Republike Hrvatske za unutarnju reviziju

56 13.05.2009 Uredba o Uredu Vlade Republike Hrvatske za unutarnju reviziju

VLADA REPUBLIKE HRVATSKE

1317

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003 i 30/2004) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 7. svibnja 2009. godine donijela

UREDBU

O UREDU VLADE REPUBLIKE HRVATSKE ZA UNUTARNJU REVIZIJU

I. OPĆE ODREDBE

Članak 1.

Ovom Uredbom uređuje se djelokrug Ureda Vlade Republike Hrvatske za unutarnju reviziju (u daljnjem tekstu: Ured) kao zajedničke jedinice za unutarnju reviziju Vlade Republike Hrvatske (u daljnjem tekstu: Vlada), način upravljanja Uredom, okvirni broj potrebnih državnih službenika, te druga pitanja od značenja za rad Ureda.

Članak 2.

(1) Ured, kao stručna služba Vlade, zajednička je jedinica za unutarnju reviziju ureda i drugih stručnih službi Vlade (u daljnjem tekstu: uredi i službe Vlade).

(2) Ured može obavljati poslove unutarnje revizije i kod korisnika proračuna koji nisu uspostavili unutarnju reviziju, ustrojavanjem vlastite neovisne jedinice za unutarnju reviziju ili osnivanjem zajedničke jedinice za unutarnju reviziju.

(3) Poslovi unutarnje revizije kod korisnika proračuna iz stavka 2. ovoga članka obavljaju se temeljem sporazuma, uz prethodnu suglasnost ministra financija.

II. DJELOKRUG UREDA

Članak 3.

(1) U okviru djelokruga iz članka 2. ove Uredbe, Ured:

– provodi unutarnju reviziju za urede i službe Vlade;

– procjenjuje sustave, procese i sustav unutarnjih kontrola, na temelju procjene rizika;

– provodi unutarnje revizije, u skladu s najboljom strukovnom praksom i sa standardima unutarnje revizije, usklađenima s Međunarodnim standardima unutarnje revizije, Poveljom unutarnjih revizora i Kodeksom strukovne etike unutarnjih revizora;

– analizira i ocjenjuje poslovne funkcije iz nadležnosti ureda i službi Vlade;

– provodi pojedinačne unutarnje revizije i daje preporuke čelnicima ureda i službi Vlade u svrhu postizanja veće učinkovitosti i djelotvornosti sustava;

– daje stručna mišljenja i ima savjetodavnu ulogu, u svrhu poboljšanja poslovanja ureda i službi Vlade;

– izrađuje strateške i godišnje planove unutarnje revizije ureda i službi Vlade;

– obavlja posebne revizije na zahtjev čelnika ureda i službi Vlade, te predsjednika Vlade;

– obavlja reviziju administracije, financijskog i tehničkog upravljačkog sustava kod korisnika proračuna ovlaštenih za provedbu programa i projekata koje financira Europska unija;

– izrađuje izvješća o obavljenoj unutarnjoj reviziji, koja podnosi čelniku revidiranog ureda ili službe Vlade, te predsjedniku Vlade;

– prati provedbu preporuka prema planu djelovanja iz prethodno obavljenih revizija;

– izrađuje godišnje izvješće unutarnje revizije, te pojedinačna ili povremena izvješća unutarnje revizije i dostavlja ih nadležnim institucijama i osobama, te predsjedniku Vlade;

– prati i predlaže stalnu izobrazbu unutarnjih revizora Ureda u skladu s Međunarodnim standardima unutarnje revizije;

– surađuje s Državnim uredom za reviziju;

– surađuje s Upravom za harmonizaciju unutarnje revizije i financijske kontrole Ministarstva financija (u daljnjem tekstu: Središnja harmonizacijska jedinica), što uključuje i obvezu dostave strateških i godišnjih planova, te godišnjeg izvješća.

(2) Osim poslova iz stavka 1. ovoga članka, Ured obavlja i ostale poslove koji su nužni za funkcioniranje Ureda kao stručne službe Vlade.

Članak 4.

(1) Prava i obveze unutarnjih revizora u odnosu na revidiranu jedinicu reguliraju se Poveljom unutarnjih revizora koju potpisuje čelnik ureda ili službe Vlade i predstojnik Ureda kao voditelj jedinice za unutarnju reviziju.

(2) Povelju iz stavka 1. ovoga članka priprema Ured na temelju predloška Središnje harmonizacijske jedinice.

III. DRŽAVNI SLUŽBENICI

Članak 5.

(1) Radom Ureda upravlja predstojnik Ureda kojeg imenuje i razrješava Vlada, na prijedlog predsjednika Vlade, temeljem prethodno provedenog natječaja.

(2) Predstojnik Ureda za svoj rad i rad Ureda odgovoran je Vladi.

(3) Predstojnik Ureda ima prava i dužnosti čelnika tijela državne uprave, u odnosu na državne službenike zaposlene u Uredu.

Članak 6.

(1) Predstojnik Ureda ima zamjenika koji ga zamjenjuje u slučaju njegovog izbivanja ili spriječenosti, te obavlja poslove koje mu povjeri predstojnik.

(2) Zamjenika predstojnika Ureda imenuje i razrješava Vlada na prijedlog predstojnika Ureda.

(3) Zamjenik predstojnika Ureda za svoj rad odgovoran je Vladi i predstojniku Ureda.

Članak 7.

Ured djeluje jedinstveno i u sastavu nema unutarnjih ustrojstvenih jedinica.

Članak 8.

(1) Pravilnikom o unutarnjem redu Ureda uređuje se način rada, broj potrebnih državnih službenika s opisom njihovih poslova, kao i stručnim uvjetima za obavljanje poslova, njihove ovlasti i odgovornosti, te druga pitanja od značenja za rad Ureda.

(2) Pravilnik o unutarnjem redu Ureda donosi predstojnik Ureda, uz prethodno pribavljenu suglasnost središnjeg tijela državne uprave, nadležnog za službeničke odnose.

Članak 9.

Okvirni broj državnih službenika potrebnih za obavljanje poslova iz djelokruga Ureda određuje se u tablici koja je u prilogu ove Uredbe i čini njen sastavni dio.

IV. PRIJELAZNE I ZAVRŠNE ODREDBE

Članak 10.

Pravilnik o unutarnjem redu Ureda predstojnik Ureda donijet će u roku 60 dana od stupanja na snagu ove Uredbe.

Članak 11.

Danom stupanja na snagu ove Uredbe prestaje važiti Uredba o Uredu Vlade Republike Hrvatske za unutarnju reviziju (»Narodne novine« br. 6/2001, 126/2002, 76/2005 i 29/2008).

Članak 12.

Ova Uredba stupa na snagu osmog dana od dana objave u »Narodnim novinama«.

Klasa: 022-03/09-01/03

Urbroj: 5030120-09-1

Zagreb, 7. svibnja 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

Tablica

|  |  |
| --- | --- |
| Okvirni broj potrebnih državnih službenika i namještenika Ureda | 12 |

Uredba, NN 56/2009-1317